AfriForum laat EFF se bates opskryf | Maroela Media
Die burgerregte-organisasie AfriForum sien daarna uit om eindelik die R337 000 terug te kry wat die EFF hom skuld ná drie kostebevele teen dié party sedert Maart 2017.
Kallie Kriel, uitvoerende hoof van AfriForum, sê die balju van die hof het Vrydagmiddag, blykbaar sonder teenstand van die Rooi Barette, ŉ volledige inventaris van al die bates in die party se Johannesburgse hoofkantoor opgestel.
AfriForum hoop om dié inventaris Maandag te ontvang, waarna die balju ŉ eksekusieveiling sal hou om die meubels en toerusting te verkoop en die geld aan AfriForum te betaal wat die EFF hulle skuld.
Kriel sê AfriForum het voorverlede Vrydag ŉ lasbrief gekry nadat die EFF nie die R337 000 teen die keerdatum van 1 November betaal het nie. Vrydag het die EFF se regsverteenwoordiger saam met die balju deur die party se hoofkantoor gestap terwyl hy alles kragtens die lasbrief opgeteken het, maar hom blykbaar nie verhinder in sy taak nie.
“Hulle mag niks met daardie bates maak noudat dit opgeskryf is nie,” het Kriel Saterdagmiddag aan Maroela Media gesê. “AfriForum kan die balju nou opdrag gee om dit te laat verwyder en op te veil.”
Hy sê die sage met die EFF het in Maart verlede jaar begin toe AfriForum ŉ dringende hofbevel aangevra het om die EFF te keer om mense aan te spoor om grond onregmatig te beset. Dié aansoek was suksesvol en die Rooi Barette is gelas om die organisasie se regskoste te betaal.
Maar die EFF het gepoog om die hofbevel tersyde te laat stel, sê Kriel. Dié saak is in September 2017 aangehoor. Al het die EFF dit versoek, het hulle nie hul hofstukke betyds ingedien nie. “Die regter het toe ŉ bestraffende kostebevel teen hulle gegee,” sê Kriel.
In Februarie vanjaar is die EFF se aansoek van September van die hand gewys en is die derde kostebevel teen hulle gemaak. “Ons het toe in Julie vanjaar ŉ proses begin om die koste van hulle te verhaal,” vertel Kriel.
Eindelik is die party 14 dae tot 1 November gegun om die R337 000 te betaal. “Toe hulle dit nie doen nie,” sê Kriel, “het ons ŉ lasbrief vir beslaglegging gekry.”
Hy sê tensy Julius Malema se party “skielik” die geld betaal, sal hul meubels en kantoortoerusting opgeveil word tot AfriForum die R337 000 teruggekry het, selfs al beteken dit die balju moet ook in ander EFF-kantore op die party se besittings beslag lê.
Kriel sê AfriForum verwag om vroeg aanstaande week die volledige inventaris te kry van alles wat opgeveil kan word.
mooi so afriforum, laat jm nou maar hoes, hy dink mos niks kan met hom gebeur – lmga
Mooi so Kallie. Pay back the Money geld nou.
Mooi so Afriforum. Moenie dat die mense met julle mors nie. Ons is trots op julle en Solidariteit.
Halleluja Amen,dankie vir julle harde werk,mag julle baie geseënd wees?
Moenie stress nie….een of ander Afrikaanssprekende blanke liberale Suid Afrikaner sal seker die uitstaande bedrag betaal net voor D-dag…………dis mos maar wat ons doen so onder mekaar?